20.6.2023
MT
Il-Ġurnal Uffiċjali tal-Unjoni Ewropea
C 217/21
Sommarju tal-Opinjoni tal-Kontrollur Ewropew għall-Protezzjoni tad-Data dwar il-mandat ta’ negozjar biex jiġi konkluż ftehim internazzjonali dwar l-iskambju ta’ data personali bejn l-Europol u l-awtoritajiet tal-infurzar tal-liġi tal-Bolivja.
(2023/C 217/09) (It-test sħiħ ta’ din l-Opinjoni jista’ jinstab bl-Ingliż, bil-Franċiż u bil-Ġermaniż fuq is-sit web tal-EDPS https://edps. europa.eu)
Fid-9 ta’ Marzu 2023 il-Kummissjoni Ewropea ħarġet Rakkomandazzjoni għal deċiżjoni tal-Kunsill li tawtorizza l-ftuħ ta’ negozjati għal ftehim bejn l-Unjoni Ewropea u l-Istat Plurinazzjonali tal-Bolivja dwar l-iskambju ta’ data personali bejn l-Aġenzija tal-Unjoni Ewropea għall-Kooperazzjoni fl-Infurzar tal-Liġi l-(Europol) u l-awtoritajiet kompetenti tal-Bolivja għall-ġlieda kontra l-kriminalità serja u t-terroriżmu (1) (“ir-Rakkomandazzjoni”).
L-objettiv tar-Rakkomandazzjoni huwa li jinfetħu negozjati mal-Bolivja bil-għan li jiġi ffirmat u konkluż ftehim internazzjonali li jippermetti l-iskambju ta’ data personali bejn l-Europol u l-awtoritajiet kompetenti tal-Bolivja għall-ġlieda kontra l-kriminalità serja u t-terroriżmu.
L-Anness għar-Rakkomandazzjoni jistabbilixxi d-direttivi ta’ negozjar tal-Kunsill lill-Kummissjoni, jiġifieri l-objettivi li din tal-aħħar għandha jkollha l-għan li tikseb f’isem l-UE matul dawn in-negozjati.
It-trasferimenti ta’ data personali miġbura fil-kuntest tal-investigazzjonijiet kriminali u ulterjorment ipproċessata millEuropol għall-ġenerazzjoni tal-intelligence kriminali jista’ jkollhom impatt sinifikanti fuq il-ħajja tal-individwi kkonċernati.
Għal dik ir-raġuni, il-ftehim internazzjonali jrid jiżgura li l-limitazzjonijiet għad-drittijiet għall-privatezza u l-protezzjoni tad-data fir-rigward tal-ġlieda kontra l-kriminalità serja u t-terroriżmu japplikaw biss sa fejn huwa strettament meħtieġ.
L-EDPS jinnota b’mod pożittiv li l-Kummissjoni stabbiliet sa issa, abbażi wkoll ta’ numru ta’ rakkomandazzjonijiet millOpinjonijiet preċedenti tal-EDPS dwar din il-kwistjoni, sett strutturat sew ta’ objettivi (direttivi ta’ negozjar), li jinkorpora prinċipji fundamentali tal-protezzjoni tad-data, li l-Kummissjoni għandha l-għan li tikseb f’isem l-UE matul in-negozjati internazzjonali biex tikkonkludi ftehimiet dwar l-iskambju ta’ data personali bejn l-Europol u l-awtoritajiet tal-infurzar talliġi ta’ pajjiżi terzi.
F’dan ir-rigward, ir-rakkomandazzjonijiet f’din l-Opinjoni għandhom l-għan li jikkjarifikaw u, fejn meħtieġ, ikomplu jiżviluppaw is-salvagwardji u l-kontrolli fil-Ftehim futur bejn l-UE u l-Bolivja fir-rigward tal-protezzjoni tad-data personali.
F’dan il-kuntest, l-EDPS jirrakkomanda li l-Ftehim futur jistabbilixxi b’mod espliċitu l-lista tar-reati kriminali li fir-rigward tagħhom tista’ tiġi skambjata d-data personali; jipprevedi rieżami perjodiku tal-ħtieġa għall-ħżin tad-data personali trasferita kif ukoll miżuri xierqa oħra li jiżguraw li jiġu osservati l-limiti ta’ żmien; jipprovdi salvagwardji addizzjonali firrigward tat-trasferiment ta’ kategoriji speċjali ta’ data; jiżgura li l-ebda deċiżjoni awtomatizzata bbażata fuq id-data riċevuta skont il-Ftehim ma sseħħ mingħajr il-possibbiltà li bniedem jintervjeni b’mod effettiv u sinifikanti; jistabbilixxi regoli ċari u dettaljati rigward l-informazzjoni li għandha ssir disponibbli għas-suġġetti tad-data.
L-EDPS ifakkar li, skont l-Artikolu 8(3) tal-Karta, il-kontroll minn awtorità indipendenti huwa element essenzjali tad-dritt għall-protezzjoni tad-data personali.
L-EDPS għalhekk jirrakkomanda lill-Kummissjoni biex tagħti attenzjoni speċjali, matul in-negozjati għas-sorveljanza minn korpi pubbliċi indipendenti responsabbli mill-protezzjoni tad-data b’setgħat effettivi vis-à-vis l-awtoritajiet tal-infurzar tal-liġi u awtoritajiet kompetenti oħra tal-Bolivja li se jużaw id-data personali trasferita.
Barra minn hekk, sabiex tiġi żgurata l-implimentazzjoni xierqa tal-Ftehim, l-EDPS jissuġġerixxi wkoll li l-Partijiet jiskambjaw fuq bażi regolari informazzjoni dwar l-eżerċizzju tad-drittijiet mis-suġġetti tad-data kif ukoll informazzjoni rilevanti dwar l-użu tal-mekkaniżmi ta’ sorveljanza u ta’ rimedju relatati mal-applikazzjoni tal-Ftehim.
(1) COM(2023) 130 final.